2013-06-19 KONSTITUCIJOS KOMISIJOS POSĖDIS

Komisija svarstė išvadą dėl Konstitucijos 56 straipsnio pakeitimo įstatymo projekto Nr. XIP-5001 (toliau – Projektas). Atsižvelgusi į „Darbo grupės pasiūlymams dėl Europos Žmogaus Teisių Teismo Didžiosios kolegijos 2011 m. sausio 6 dienos sprendimo byloje Paksas prieš Lietuvą vykdymo parengti“ siūlymus, Mykolo Romerio universiteto Teisės fakulteto bei Vilniaus universiteto Teisės fakulteto pastabas, Seimo nario Remigijaus Žemaitaičio pastabas ir siūlymus, Komisija priėmė sprendimą siūlyti pagrindiniam komitetui tobulinti Projektą, papildyti Konstitucijos 74 straipsnį  antra dalimi ir visą straipsnį išdėstyti taip: 
„74 straipsnis

Respublikos Prezidentą, Konstitucinio Teismo pirmininką ir teisėjus, Aukščiausiojo Teismo pirmininką ir teisėjus, Apeliacinio teismo pirmininką ir teisėjus, Seimo narius, šiurkščiai pažeidusius Konstituciją arba sulaužiusius priesaiką, taip pat paaiškėjus, jog padarytas nusikaltimas, Seimas 3/5 visų narių balsų dauguma gali pašalinti iš užimamų pareigų ar panaikinti Seimo nario mandatą. Tai atliekama apkaltos proceso tvarka, kurią nustato Seimo statutas.

Asmuo, šiurkščiai pažeidęs Konstituciją arba sulaužęs priesaiką ir kurį Seimas apkaltos proceso tvarka pašalino iš užimamų pareigų ar panaikino jo Seimo nario mandatą, aštuonerius metus nuo tokio Seimo sprendimo priėmimo dienos negali būti renkamas ar skiriamas į pareigas, kurioms eiti pagal Konstituciją būtina prisiekti.“ 

Komisija taip pat priėmė sprendimą dėl Savivaldybių biudžetų išorės kontrolės bei būtinybės keisti Lietuvos Respublikos Konstitucijos 134 straipsnį. Jame buvo išdėstytos aplinkybės, teisės aktai, į kuriuos atsižvelgusi Komisija nutarė:

1. Teisės aktai, reglamentuojantys savivaldybių išorės finansų kontrolę, neprieštarauja Europos Sąjungos pirminei teisei, kadangi viešosios vidaus finansų kontrolės ir išorės kontrolės sistemos nėra reglamentuojamos ES teisės, o valstybės narės visada buvo pačios atsakingos už nacionalinių biudžetų kontrolę.
2. Kadangi Lietuvos Respublikos teisės aktus bandoma pakeisti taip, kad savivaldybių biudžetų kontrolė būtų išimtinai Valstybės kontrolės funkcija, o Seimo Audito komitetas, įžvelgęs daugiau viešosios finansų kontrolės srities problemų, iniciavo Darbo grupės sudarymą, tikslinga siūlyti anksčiau nurodytų teisės aktų pakeitimo klausimus spręsti Audito komitetui bei Darbo grupei.

3. Atsižvelgiant į Darbo grupės išvadas bei pateiktus teisės aktų pakeitimo projektus, spręsti Konstitucijos 134 straipsnio pakeitimo būtinybės klausimą.
